Höfðu grun um að ísbirnir væru sestir að í Svínadal Leitað var eftir aðstoð lögreglu laust fyrir klukkan ellefu í morgun þar sem sést hafði til tveggja ísbjarna í Svínadal í Borgarfirði , í grennd við byggð . Fréttastofa RUV greinir frá því að íbúar af nærliggjandi bæ hafi séð til dýranna og fylgst með þeim um tíma , en það fylgdi sögunni að dýrin voru stödd í nokkurri fjarlægð frá bænum . „ Þegar lögreglumenn bar að garði varð hins vegar ljóst að um tvær kindur var að ræða , drifhvítar að lit . Að sögn vakthafandi lögreglumanns hjá lögreglunni í Borgarnesi hafa kindurnar villst frá heimahögum sínum en voru ekki til vandræða að öðru leyti , “ segir orðrétt í frétt RUV . Frétt þessi hefur að vonum vakið talsverða athygli og hafa menn nú orðið áhyggjur af að bændur hýsi fé sitt of lengi á húsi til að íbúar muni hvernig sauðfé lítur út á vorin .